
DĖL SPORTO RENGINIŲ ORGANIZAVIMO IR DALYVAVIMO RAJONO, ŠALIES, TARPTAUTINIUOSE RENGINIUOSE FINANSAVIMO TVARKOS APRAŠO PATVIRTINIMO


2020 m. balandžio 2 d. Nr. T-88
Panevėžys


Vadovaudamasi Lietuvos Respublikos vietos savivaldos įstatymo 6 straipsnio 29 punktu, 
18 straipsnio 1 dalimi, Lietuvos Respublikos kūno kultūros ir sporto įstatymo 6 straipsnio 3 dalimi, Panevėžio rajono savivaldybės taryba nusprendžia:
1. Patvirtinti Sporto renginių organizavimo ir dalyvavimo rajono, šalies, tarptautiniuose renginiuose finansavimo tvarkos aprašą (pridedama).
2. Pripažinti netekusiu galios Panevėžio rajono savivaldybės tarybos 2010 m. birželio 3 d. sprendimą Nr. T-112 „Dėl Sporto renginių vykdymo bei dalyvavimo rajono, šalies, tarptautiniuose renginiuose materialinio aprūpinimo tvarkos patvirtinimo“ su pakeitimais.


Savivaldybės meras	Povilas Žagunis

PATVIRTINTA
Panevėžio rajono savivaldybės tarybos

I SKYRIUS
BENDROSIOS NUOSTATOS

1. Sporto renginių organizavimo ir dalyvavimo rajono, šalies, tarptautiniuose renginiuose finansavimo tvarkos aprašas (toliau – Aprašas) nustato sporto renginių organizavimo ir dalyvavimo rajono, šalies, tarptautiniuose renginiuose finansavimo tvarką, dokumentų rengimo reikalavimus, treneriams, fizinio ugdymo mokytojams bei neformaliojo vaikų švietimo būrelių vadovams ir sportininkams skiriamų piniginių prizų už pasiektus rezultatus sporto renginiuose Lietuvos Respublikoje ir užsienio šalyse tvarką.
2. Sporto renginių lėšos numatomos savivaldybės biudžete.
3. Sporto renginių organizatoriai – Švietimo, kultūros ir sporto skyrius, Panevėžio rajono švietimo centras, Panevėžio rajono savivaldybės seniūnijos (toliau – organizatoriai).
4. Apraše vartojamos sąvokos:
4.1. sporto renginys – viešas renginys, kuriame populiarinamas sportas ir (arba) varžomasi, kuriuo siekiama visuomenei naudingų tikslų, taip pat aukšto meistriškumo sporto treniruočių stovykla, jeigu tokios stovyklos sporto šakos tarptautinė federacija yra pripažinusi Pasaulinį antidopingo kodeksą;
4.2. sporto renginio dalyvis – sporto renginyje dalyvaujantis asmuo, išskyrus žiūrovus.
5. Kitos Apraše vartojamos sąvokos suprantamos taip, kaip jos apibrėžtos, Lietuvos Respublikos gyventojų pajamų mokesčio įstatyme, Lietuvos Respublikos sporto įstatyme.

II SKYRIUS
SPORTO RENGINIŲ ORGANIZAVIMAS

6. Sporto renginių išlaidas sudaro apdovanojimai (taurės, medaliai ir kt.) sporto renginių dalyviams, maistpinigiai, dalyvių maitinimo paslaugos, piniginiai prizai, kitos renginiui vykdyti reikalingos išlaidos (fotopaslaugos ir kt.).
7. Organizatoriai vadovaujasi atskirų sporto šakų varžybų taisyklėmis, parengia ir patvirtina sporto varžybų nuostatus, kuriuose numato datą, laiką ir vietą, dalyvius, pirmosios medicininės pagalbos suteikimą, dalyvių apdovanojimo tvarką.
8. Galutiniai sporto varžybų rezultatai tvirtinami teisėjų protokolu (rezultatų lentelėje).
9. Sporto renginio organizavimo sąmatą, nuostatus ir teisėjus tvirtina organizatoriaus įstaigos direktorius.
III SKYRIUS
DALYVAVIMO SPORTO RENGINIUOSE LIETUVOS RESPUBLIKOJE IR UŽSIENIO ŠALYSE FINANSAVIMAS

10. Dalyvavimo sporto renginiuose išlaidas sudaro kelionės, nakvynės išlaidos, maistpinigiai, varžybų starto mokestis, akreditacijos (dalyvavimo tarptautinėse varžybose mokestis, maitinimo bei nakvynės išlaidos varžybų dienomis), vizos mokesčiai, kitos tiesiogiai su sportininko (-ų) dalyvavimu susijusios išlaidos.
11. Sporto renginių, vykstančių Lietuvos Respublikoje, dalyviams vienos paros maitinimo išlaidas išmoka organizatoriaus atskaitingas asmuo pagal maistpinigių išmokėjimo žiniaraštį taikant šiuos dydžius:
11.1. sporto renginių dalyviai ir kiti dalyviai iki 16 metų – 10,00 Eur;
11.2. sporto renginių dalyviai ir kiti dalyviai nuo 16 iki 18 metų – 15,00 Eur;
11.3 sporto renginių dalyviai ir kiti dalyviai virš 18 metų – 20,00 Eur.
12. Kitais dalyviais laikomi pagal sporto šakų varžybų taisyklių reikalavimus būtinas aptarnaujantis personalas (treneriai, teisėjai, gydytojai, masažuotojai, mokslininkai, psichologai, vadybininkai, rinktinių vadovai ir kt.).
13. Užsienio šalyse vykstančių sporto renginių dalyviams maitinimo išlaidų suma mokama pagal galiojančią Lietuvos Respublikos Vyriausybės nustatytą tvarką (2004 m. balandžio 29 d. Lietuvos Vyriausybės nutarimas Nr. 526 „Dėl dienpinigių ir kitų komandiruočių išlaidų apmokėjimo“):
13.1. maitinimo išlaidų suma, atitinkanti maksimalų dienpinigių dydį, išmokama prieš išvykstant į sporto renginius pagal organizatoriaus įstaigos direktoriaus įsakymu patvirtintą sąmatą;
13.2. asmenims iki 16 metų maitinimo išlaidų suma išmokama atitinkanti 50 proc. Lietuvos Respublikos Vyriausybės nustatyto maksimalaus dienpinigių dydžio;
13.3. Apskaitos skyrius pinigines kompensacijas sporto renginių dalyviams perveda į asmenines banko sąskaitas, nurodytas laisvos formos prašyme;
13.4. sporto renginio dalyviui gali būti kompensuotos patirtos išlaidos, jei jis renginiui pasibaigus per 3 darbo dienas Apskaitos skyriui pateikia laisvos formos prašymą kartu su dokumentais, patvirtinančiais patirtas išlaidas.

IV SKYRIUS
PINIGINIŲ PRIZŲ SKYRIMAS

14. Piniginiai prizai skiriami už pasiektus rezultatus sporto renginiuose Lietuvos Respublikoje ir užsienio šalyse:
	Sporto renginio pavadinimas
	Pasiektas rezultatas ir piniginio prizo dydis (Eur)

	
	1 vieta
	2 vieta
	3 vieta

	Pasaulio čempionatas
	1 000
	800
	600

	Europos čempionatas
	800
	600
	400

	Tarptautinės varžybos
	400
	300
	200

	Lietuvos čempionatai
	300
	250
	200

	Pasaulio neįgaliųjų čempionatas
	800
	700
	600

	Europos neįgaliųjų čempionatas
	700
	600
	500


15. Visų sporto renginių nugalėtojams piniginiai prizai skiriami taip:
15.1. kai dalyvauja 10 ir daugiau dalyvių (komandų), skiriama 100 proc. 14 punkte nurodyto dydžio;
15.2. kai dalyvauja 5–10 dalyvių (komandų), skiriama 75 proc. 14 punkte nurodyto dydžio;
15.3. kai dalyvauja 1–4 dalyviai (komandos), skiriama 50 proc. 14 punkte nurodyto dydžio.
16. Treneriams, fizinio ugdymo mokytojams bei neformaliojo vaikų švietimo būrelių vadovams už kiekvieno dalyvio pasiektus rezultatus skiriama 50 proc. 14 punkte nurodyto piniginio prizo dydžio. 
17. Sporto renginių dalyviams, užėmusiems prizines vietas daugiau nei vieneriose sporto varžybose, piniginis prizas skiriamas už geriausią metų rezultatą.
18. Piniginiai prizai neskiriami, jei:
18.1. nėra pasiektą rezultatą patvirtinančių dokumentų;
18.2. atstovavo kitai savivaldybei;
18.3. sporto šakų tarptautinės organizacijos ir / ar Lietuvos federacijos nėra pasirašiusios ir nesilaiko Pasaulio antidopingo kodekso.
19. Sportininkams, treneriams, fizinio ugdymo mokytojams bei neformaliojo vaikų švietimo būrelių vadovams už pasiektus sportinius rezultatus, kurie nėra išvardyti 14 punkte, gali būti skiriami savivaldybės apdovanojimai.
20. Piniginiai prizai skiriami Savivaldybės administracijos direktoriaus įsakymu.
21. Piniginiai prizai pervedami į dalyvių asmenines banko sąskaitas, nurodytas laisvos formos prašyme, arba į įstaigos / organizacijos, komandos vadovo sąskaitą.

V SKYRIUS
BENDROSIOS NUOSTATOS

22. Aprašas skelbiamas Savivaldybės administracijos interneto svetainėje www.panrs.lt.
23. Lėšų, skirtų sporto renginių organizavimui ir dalyvavimui, panaudojimo kontrolę vykdo Kontrolės ir audito tarnyba.
24. Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.
_________________________

